Afleiding bly binne perke | Netwerk24
Afleiding bly binne perke
Nkosazana Dlamini-Zuma, minister van samewerkende regering en tradisionele sake (Cogta), het Donderdag (25/06) die regulasies wat betref die heropening van restaurante, casino’s en fliekteaters bekend gemaak.
Dit is soos volg:
Mense mag by enige restaurant uiteet, maar alkohol mag nie bedien word nie. Daar is geen beperking wat betref die ure dat restaurante oop mag wees nie. Daar is ook geen beperking op die aantal klante op ’n slag in ’n bepaalde restaurant nie. Nagklubs en sjebiens bly gesluit.
Mense mag tussen 06:00 en 18:00 oefen in groepe van nie meer as vier nie. Gimnasiums en ander infrastruktuur wat vir sport gebruik word, bly gesluit.
Reis vir ontspanningsdoeleindes word gemagtig, maar dit lyk steeds nie asof reisigers provinsiale grense mag oorsteek nie.
Solank biblioteke, museums en kunsgalerye aan gesondheids­vereistes voldoen, mag hulle oopmaak.
Daar mag net 50 mense op ’n slag in ’n fliekteater wees. Bespreking is noodsaaklik.
Casino’s mag net 50% van beskikbare vloerruimte gebruik. Casinogangers moet 1,5 m van mekaar sit. Alkohol mag nie bedien word nie.
Konferensies met 50 mense kan vir werksdoeleindes gehou word.
Teaters mag produksies aanbied. Net 50 teatergangers op ’n slag mag dit bywoon. Boonop word die hele geselskap wat die produksie aanbied – kunstenaars ingesluit – tot 15 mense beperk.
Die regulasies stel dit duidelik dat “akkommodasie-instellings wat nie formeel geakkrediteer en gelisensieer is nie, soos private huise vir betaalde ontspanningsverblyf” gesluit bly.
Suid-Afrikaners kan nie strand toe gaan of in die park gaan stap nie. – Elvira Wood, Netwerk24